Ma vas wat glo baba in nek steekArgieffoto: https://pixabay.com Kapt. FC van Wyk, woordvoerder van die polisie, het gesê polisiebeamptes is Sondag omstreeks 15:00 na ŉ daghospitaal in Macassar ontbied. “Met hul aankoms by die hospitaal het die suster aan diens hulle meegedeel dat die verdagte glo by die huis gekraam het. Sy het daarna die kind na bewering met ŉ mes in die nek gesteek, voordat sy die baba in ŉ kombers toegedraai en na die daghospitaal gebring het,” het Van Wyk gesê. Die 33-jarige ma is op die toneel in hegtenis geneem en sal Dinsdag in die hof verskyn op aanklag van poging tot moord. Dit is nie in die stadium duidelik hoe ernstig die baba beseer is nie. Sihle Ngobese, woordvoerder van die Wes-Kaapse departement van maatskaplike ontwikkeling, het die voorval aan Maroela Media bevestig, maar gesê die departement wag nog op meer inligting rondom die voorval.